b'\n_START_ARTICLE_\nSulfaattibakteerit\n_START_PARAGRAPH_\nSulfaattibakteerit eli sulfaatinpelkist\xc3\xa4j\xc3\xa4bakteerit ovat bakteereita, jotka k\xc3\xa4ytt\xc3\xa4v\xc3\xa4t hengitt\xc3\xa4miseen hapen sijasta rikkiyhdistett\xc3\xa4, sulfaattia. T\xc3\xa4llaisessa hengityksess\xc3\xa4 vety\xc3\xa4 tai orgaanisia yhdisteit\xc3\xa4, kuten alkoholeja, maitohappoa, asetaattia, pyruvaattia tai rasvahappoja hapetetaan rikill\xc3\xa4, jolloin solu saa energiaa. Sulfaatteja pelkist\xc3\xa4vien bakteerien lis\xc3\xa4ksi on olemassa bakteereja, jotka voivat k\xc3\xa4ytt\xc3\xa4\xc3\xa4 hengitt\xc3\xa4miseen sulfaattia alhaisemman hapetusasteen omaavia rikin yhdisteit\xc3\xa4, mm. sulfiitteja ja tiosulfaatteja tai alkuainerikki\xc3\xa4, mutta eiv\xc3\xa4t kykene k\xc3\xa4ytt\xc3\xa4m\xc3\xa4\xc3\xa4n sulfaattia eiv\xc3\xa4tk\xc3\xa4 pelkist\xc3\xa4m\xc3\xa4\xc3\xa4n sulfaattia sulfiitiksi._NEWLINE_Rikkihengityksen lopputuotteena syntyy vetysulfidia eli rikkivety\xc3\xa4, vett\xc3\xa4 ja hiilidioksidia. N\xc3\xa4m\xc3\xa4 bakteerit tuottavat my\xc3\xb6s suokaasuja ja suolikaasuja. Ne ovat yleisi\xc3\xa4 bakteereja hapettomissa oloissa, kuten vesist\xc3\xb6jen ja soiden pohjamudissa. Elintavoiltaan ne ovat yleens\xc3\xa4 ehdottomia anaerobeja, eli ne eiv\xc3\xa4t sied\xc3\xa4 hapen l\xc3\xa4sn\xc3\xa4oloa._NEWLINE_Suuri osa rikki\xc3\xa4 pelkist\xc3\xa4vist\xc3\xa4 bakteereista kuuluu delta-proteobakteerien alaryhmiin Desulfobacterales, Desulfovibrionales ja Syntrophobacterales. My\xc3\xb6s termofiilisiin bakteereihin kuuluva Thermodesulfobacteria kuuluu niihin. Muita rikki\xc3\xa4 pelkist\xc3\xa4vi\xc3\xa4 bakteereja on gram-positiivisissa bakteeriryhmiss\xc3\xa4 Thermodesulfovibrio ja Desulfotomaculum._NEWLINE_Bakteereja ulkoisesti muistuttavista, mutta geneettisesti hyvin erilaisista arkkieli\xc3\xb6ist\xc3\xa4 Archaeoglobus voi pelkist\xc3\xa4\xc3\xa4 sulfaatteja.'